জিনা এল. গারশন (; জন্ম: ১০ জুন ১৯৬২) একজন মার্কিন অভিনেত্রী। তিনি ককটেল (১৯৮৮), রেড হিট (১৯৮৮), শোগার্লস (১৯৯৫), বাউন্ড (১৯৯৬), ফেস/অফ (১৯৯৭), দি ইনসাইডার (১৯৯৯), ডিমনলাভার (২০০২), পি.এস. আই লাভ ইউ (২০০৭), ফাইভ মিনারেটস ইন নিউ ইয়র্ক (২০১০), কিলার জো (২০১১) এবং হাউজ অব ভারসেস (২০১৩) চলচ্চিত্রে অভিনয় করেছেন। তিনি এফএক্স চ্যানেলের রেসকিউ মি ও এইচবিওর হাউ টু মেক ইট ইন আমেরিকা ধারাবাহিকে অভিনয় করেন। এছাড়া তিনি দ্য সিডাব্লিউ চ্যানেলের কিশোর নাট্য ধারাবাহিক রিভারডেল-এ গ্ল্যাডিস জোন্স চরিত্রে অভিনয় করেন।  প্রারম্ভিক জীবন গারশন ১৯৬২ সালের ১০ই জুন লস অ্যাঞ্জেলেসে জন্মগ্রহণ করেন। তার মাতা মিকি গারশন (জন্ম: কোপেল) একজন অভ্যন্তরীণ সাজসজ্জাকর এবং পিতা স্ট্যান গারশন আমদানি-রফতানি ব্যবসায়ের সাথে জড়িত ছিলেন। তিনি লস অ্যাঞ্জেলেসের স্যান ফার্নান্দো ভ্যালিতে এক ইহুদি পরিবারে বেড়ে ওঠেন। তার এক বড় ভাই এবং এক বড় বোন রয়েছে।  গারশন কলিয়ের স্ট্রিট এলিমেন্টারি স্কুল ও উডল্যান্ড হিলস অ্যাকাডেমিতে (সাবেক পার্কম্যান জুনিয়র হাই স্কুল) পড়াশোনা করেন। তিনি বেভারলি হিলস হাই স্কুলে পড়াশোনা করেন এবং ১৪ বছর বয়সে অভিনয় শুরু করেন। ১৯৮০ সালে এই হাই স্কুল থেকে পড়াশোনা সমাপ্ত করে তিনি বস্টনে চলে যান এবং এমারসন কলেজে ভর্তি হন। তিনি পরবর্তীকালে নিউ ইয়র্ক বিশ্ববিদ্যালয়ে স্থানান্তরিত হন এবং নাট্যকলায় স্নাতক এবং ১৯৮৩ সালে মনোবিজ্ঞান/দর্শন বিষয়ে স্নাতক সম্পন্ন করেন।  তার ভাষ্যমতে তিনি সবসময়ই অভিনেত্রী হতে চেয়েছিলেন, কিন্তু সঙ্গীত ও নৃত্য দিয়ে তার কর্মজীবন শুরু হয়।  কর্মজীবন চলচ্চিত্র গারশন উনিশ বছর বয়সে ১৯৮১ সালে বিটলম্যানিয়া চলচ্চিত্রে ছোট্ট একটি ভূমিকায় অভিনয়ের মধ্য দিয়ে চলচ্চিত্রে আগমন করেন। ১৯৮৬ সালে প্রিটি ইন পিঙ্ক চলচ্চিত্রে একটি ছোট চরিত্রে অভিনয় করে তিনি পরিচিতি অর্জন করেন এবং আশির দশকের শেষভাগে ন্যান্সি অ্যালেনের সাথে সুইট রিভেঞ্জ (১৯৮৭), টম ক্রুজ ও এলিজাবেথ শুর সাথে ককটেল (১৯৮৮) এবং জন সেলসের শহুরে নাট্যধর্মী সিটি অব হোপ (১৯৯১) চলচ্চিত্রে গুরুত্বপূর্ণ ভূমিকায় অভিনয়ের পর নব্বইয়ের দশকে গারশন প্রধান অভিনেত্রী হিসেবে আত্মপ্রকাশ করেন। তিনি ১৯৯১ সালে স্টিভেন সিগালের বিপরীতে মারপিটধর্মী আউট অব জাস্টিস চলচ্চিত্রে এই চলচ্চিত্রের খল চরিত্র রিচি মাদানোর (উইলিয়াম ফরসিথ) বোন প্যাটি মাদানো চরিত্রে অভিনয় করেন। নব্বইয়ের দশকে ফক্স চ্যানেলে প্রচারিত টিভি ধারাবাহিক মেলরোজ প্লেস-এ হেইডি ফ্লেইস-এসক হলিউড ম্যাডামের জন্য কর্মরত যৌনকর্মী চরিত্রে অভিনয় করেন।  ১৯৯৬ সালে গারশন মবস্টার ফ্লিকধর্মী বাউন্ড চলচ্চিত্রে জেনিফার টিলি অভিনীত ভায়োলেট নামক নারীর সঙ্গে একজন সমকামী মহিলার ভূমিকায় অভিনয় করেন। ১৯৯৭ সালে তিনি জন ট্রাভোল্টা ও নিকোলাস কেজের সাথে ফেস/অফ চলচ্চিত্রে অভিনয় করেন।  বই গারশন ও তার ভাই ড্যান শিশুতোষ বই ক্যাম্প ক্রিপি টাইম-এর রচয়িতা।  প্রাপ্ত বয়স্কদের জন্য গারশনের রচিত প্রথম বই ইন সার্চ অব ক্লিও: হাউ আই ফাউন্ড মাই পুশি অ্যান্ড লস্ট মাই মাইন্ড তার হারিয়ে যাওয়া বিড়াল খোঁজার সত্য ঘটনা অবলম্বনে রচিত। বইটি ২০১২ সালের ১১ই অক্টোবর প্রকাশিত হয়।  ব্যক্তিগত জীবন ২০১৫ সালে গারশন বেলজীয় ফুটবল খেলোয়াড় থেকে আসবাবপত্র নকশাবিদ হওয়া ববি দেকেয়সারের সাথে প্রেম শুরু করেন। ২০১৮ সালের জানুয়ারি থেকে তাদের সম্পর্ক ভেঙ্গে যায়।  তথ্যসূত্র  বহিঃসংযোগ               বিষয়শ্রেণী:১৯৬২-এ জন্ম বিষয়শ্রেণী:জীবিত ব্যক্তি বিষয়শ্রেণী:২০শ শতাব্দীর মার্কিন অভিনেত্রী বিষয়শ্রেণী:২০শ শতাব্দীর মার্কিন গায়িকা বিষয়শ্রেণী:২১শ শতাব্দীর মার্কিন অভিনেত্রী বিষয়শ্রেণী:২১শ শতাব্দীর মার্কিন গায়িকা বিষয়শ্রেণী:ইহুদি মার্কিন অভিনেত্রী বিষয়শ্রেণী:এমারসন কলেজের প্রাক্তন শিক্ষার্থী বিষয়শ্রেণী:মার্কিন কণ্ঠাভিনেত্রী বিষয়শ্রেণী:মার্কিন গায়িকা বিষয়শ্রেণী:মার্কিন চলচ্চিত্র অভিনেত্রী বিষয়শ্রেণী:মার্কিন টেলিভিশন অভিনেত্রী বিষয়শ্রেণী:মার্কিন মঞ্চ অভিনেত্রী বিষয়শ্রেণী:মার্কিন লেখিকা বিষয়শ্রেণী:লস অ্যাঞ্জেলেসের অভিনেত্রী বিষয়শ্রেণী:মার্কিন ইহুদি অভিনেত্রী